《与长老夜话出故人俞宋护书予至山之日俞适至》
宋代·王洋

法海空门老伏波，婺源槐市病维摩。
道无同异要当尔，命有穷通可奈何。
两目再清张籍在，一经传子凤毛多。
饱闻行业书乡社，得失功名付浩歌。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。